**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 17 ods. 3 a 10, § 19 ods. 1 a 6, § 30 ods. 4 a 7 a § 53 ods. 1 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) na rokovanie vlády Slovenskej republiky návrh nariadenia vlády Slovenskej republiky, ktorým sa vyhlasuje Národný park Veľká Fatra, jeho zóny a ochranné pásmo (ďalej len „nariadenie vlády“).

Územie Veľkej Fatry je legislatívne chránené od roku 1973 (vyhláška Ministerstva kultúry Slovenskej socialistickej republiky č. 8/1974 Zb., ktorou sa vyhlasuje chránená krajinná oblasť Veľká Fatra). Výmera tejto chránenej krajinnej oblasti bola 60 610 ha, výmera ochranného pásma 20 500 ha. Vzhľadom na mimoriadne prírodné hodnoty územia, ako i v súlade s ustanoveniami zákona č. 287/1994 Z. z. o ochrane prírody a krajiny a v súlade s medzinárodnými kritériami pre kategorizáciu chránených území, došlo v roku 2002 k prekategorizovaniu chránenej krajinnej oblasti na národný park. Národný park bol vyhlásený nariadením vlády Slovenskej republiky č. 140/2002 Z. z., ktorým sa vyhlasuje Národný park Veľká Fatra. Výmera územia národného parku sa oproti výmere chránenej krajinnej oblasti znížila na 40 371,3433 ha, výmera ochranného pásma sa ustanovila na 26 132,5817 ha. V roku 2004 Veľká Fatra bola zaradená do európskej sústavy chránených území Natura 2000, nakoľko sa významnou časťou prekrýva s Chráneným vtáčím územím Veľká Fatra (vyhláška Ministerstva životného prostredia Slovenskej republiky č. 194/2010 Z. z., ktorou sa vyhlasuje Chránené vtáčie územie Veľká Fatra) a územiami európskeho významu SKUEV0238 Veľká Fatra a SKUEV0164 Revúca (uvedené územie európskeho významu by sa po zonácii celé stalo súčasťou ochranného pásma). Chránené vtáčie územie Veľká Fatra zasahuje aj do ochranného pásma národného parku, rovnako ako SKUEV0238 Veľká Fatra, SKUEV0164 Revúca a SKUEV0253 Váh. Územia európskeho významu boli zaradené do výnosu Ministerstva životného prostredia Slovenskej republiky č. 3/2004–5.1 zo 14. júla 2004, ktorým sa vydáva národný zoznam území európskeho významu (oznámenie Ministerstva životného prostredia Slovenskej republiky č. 450/2004 Z. z. o vydaní výnosu, ktorým sa vydáva národný zoznam území európskeho významu) a boli zaradené aj do rozhodnutí Európskej komisie, pričom aktuálne je platné a účinné vykonávacie rozhodnutie Komisie (EÚ) 2023/243 z 26. januára 2023, ktorým sa prijíma šestnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 36/304, 7.2.2023).

V súlade s novelou zákona vo vzťahu k zvýšeniu podielu bezzásahových území bol v roku 2022 dopracovaný projekt ochrany pre prevyhlásenie Národného parku Veľká Fatra. Zámer vyhlásiť Národný park Veľká Fatra bol oznámený listom Okresného úradu Žilina z 8. decembra 2022 v súlade s § 50 zákona. K zámeru, ako aj k paralelne zverejnenému návrhu programu starostlivosti, bolo doručených viac ako 500 pripomienok od 98 subjektov, ktoré boli prerokované v mesiacoch apríl až júl 2023.

Predkladaný materiál bol vypracovaný po dôslednej analýze pripomienok dotknutých subjektov. Akceptované boli požiadavky na vylúčenie zastavaného územia obcí z ochranného pásma Národného parku Veľká Fatra v katastrálnych územiach Čremošné, Háj, Konské, Krpeľany, Mošovce, Necpaly, Nolčovo, Podhradie nad Váhom, Rakša, Ružomberok, Sklabiňa, Sklabinský Podzámok, Staré Hory, Turčianska Štiavnička, Turčianske Jaseno, Turčiansky Michal, Záborie, ktoré sú určené na zástavbu, ako aj širšie územie so zámerom výstavby, pokiaľ to nebolo v rozpore so záujmami ochrany prírody a krajiny o celkovej rozlohe 796,9088 ha. Na druhej strane boli z navrhovanej zóny B presunuté do navrhovanej zóny C štátne pozemky v katastrálnom území Ľubochňa predovšetkým z dôvodu zabezpečenia palivového dreva pre občanov obcí nachádzajúcich sa v blízkosti Ľubochnianskej doliny.

Výmera Národného parku Veľká Fatra sa spresnením hraníc národného parku zvýši z aktuálnych 40 371,3433 na 40 889,1328 ha a ochranné pásmo národného parku sa spresnením na parcelný stav zníži z aktuálnych 26 132,5817 ha na výmeru 25 307,3196 ha. Dôjde tiež k zmene výmery územia bez zásahu zo 7 925,19 ha na 16 374,2674 ha v rámci navrhovanej zóny A, na ktorej bude platiť piaty stupeň ochrany podľa § 16 zákona. V navrhovanej zóne B na výmere 5 276,9232 ha bude platiť štvrtý stupeň ochrany podľa § 15 zákona, v navrhovanej zóne C na výmere 19 182,0661 ha bude platiť tretí stupeň ochrany podľa § 14 zákona a v navrhovanej zóne D na výmere 55,8761 ha bude platiť druhý stupeň ochrany podľa § 13 zákona. V ochrannom pásme bude platiť druhý stupeň ochrany, s výnimkou 683,33 ha, ktoré sú súčasťou iných už vyhlásených chránených území, ich zón a ich ochranných pásem, na ktorých platí vyšší stupeň ochrany podľa osobitných predpisov (231,53 ha, v rámci ktorých platí piaty stupeň ochrany, 92,67 ha, na ktorých platí štvrtý stupeň ochrany a 359,13 ha, na ktorých platí tretí stupeň ochrany).

Účelom vyhlásenia Národného parku Veľká Fatra je zabezpečenie priaznivého stavu predmetov ochrany, ktorými sú (prioritné) biotopy európskeho a národného významu, biotopy (prioritných) druhov európskeho a národného významu – rastlín i živočíchov, druhy vtákov a abiotické javy. Predmetom ochrany sú tiež prirodzené procesy a prirodzený vývoj prírodných spoločenstiev nachádzajúcich sa na podstatnej časti národného parku. Podkladom na vyhlásenie chráneného územia je projekt ochrany, ktorý je zverejnený na webovom sídle Správy Národného parku Veľká Fatra so sídlom v Martine (<https://www.npvelkafatra.sk/dokumenty/projekt-ochrany/>). Projekt ochrany je dostupný vo verzii z decembra 2022, ako aj verzii po úpravách v zmysle prerokovaní Okresného úradu Žilina a MŽP SR.

Vyhlásenie Národného parku Veľká Fatra prispeje k odstráneniu nedostatkov uvedených v žalobe Európskej komisie vo veci nedostatočnej ochrany biotopov hlucháňa hôrneho, v rámci ktorej Súdny dvor Európskej únie dňa 22. júna 2022 vyhlásil rozsudok, pričom konštatoval porušenie smernice 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992) v platnom znení (smernica o biotopoch) ako i smernice 2009/147/ES z 30. novembra 2009 o ochrane voľne žijúceho vtáctva (Ú. v. ES L 020, 26.1.2010) v platnom znení (smernica o vtáctve) a v celom rozsahu vyhovel žalobe o nesplnenie povinnosti podanej Európskou komisiou. Veľká Fatra je súčasťou jadrovej populácie hlucháňa hôrneho na Slovensku a výmera (potencionálnych) biotopov tohto druhu v bezzásahovom režime by sa zonáciou zvýšila z 2 735,2572 ha na 3 401,265 ha.

Dôvodom vyhlásenia národného parku je tiež konanie o porušení zmlúv č. 2019/2141, ktoré vedie Európska komisia voči Slovenskej republike vo vzťahu k územiam európskeho významu (nedostatočné označovanie území európskeho významu za osobitne chránené územia, ako aj chýbajúce ciele a opatrenia ochrany prírody), v štádiu odôvodneného stanoviska. Národný park Veľká Fatra sa po zonácii bude prekrývať s jedným územím európskeho významu, pre ktoré boli v dokumentácii ochrany prírody stanovené ciele ochrany, na ktoré nadväzujú opatrenia ochrany prírody.

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice národného parku, zón národného parku a ochranného pásma národného parku v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. januára 2024.